***09.05.2017*. lēmums par Pretcikliskās kapitāla rezerves normas noteikšanu**

**Pretcikliskās kapitāla rezerves (PKR) norma tiek noteikta 0% apmērā. Noteikto PKR normu kredītiestādes specifiskās pretcikliskās kapitāla rezerves aprēķinā izmanto no *2018. gada 1.maija*.**

Kopš 2016. gada sākuma pēc vairāku gadu pārtraukuma ir atsākusies kreditēšanas attīstība. Lai gan mājsaimniecībām izsniegto kredītu atlikums vēl samazinās, taču tā sarukuma temps ir ievērojami palēninājies. Savukārt nefinanšu sabiedrībām izsniegto kredītu atlikums ir nedaudz pieaudzis, salīdzinot ar tā līmeni pirms gada. Kopumā, banku sektora izsniegto kredītu privātajam nefinanšu sektoram atlikums 2016. gada beigās pret 2015. gada beigām – uzrāda jau nelielu pieaugumu (0.5%). Vairāki faktori, t.sk. nekustamā īpašuma cenu izaugsme, mājokļu galvojumu valsts atbalsta programma ģimenēm ar bērniem, zems procentu likmju līmenis, aktīvāka ES fondu līdzekļu ieplūde, pozitīvi ietekmēs kreditēšanas attīstību 2017. gadā. Arī pašas bankas optimistiski noskaņotas rezidentu kreditēšanas paplašināšanā.[[1]](#footnote-1)

Kredīta atlikuma un IKP attiecības samazinājums, kas bija novērojams kopš 2010.gada beigām, 2016. gadā ir apstājies. Šī rādītāja novirze no ilgtermiņa tendences joprojām saglabājas izteikti negatīva, tomēr ar tendenci tai pakāpeniski mazināties.

Izmantojot "plašo" kredītu definīciju, kredīta atlikuma un IKP attiecība 2016. gada 3. ceturksnī bija 99%, bet tās standartizētā novirze bija -38%.[[2]](#footnote-2)  Ja kredīta atlikuma un IKP attiecība par 2 procentu punktiem pārsniedz ilgtermiņa tendenci, tad PKR etalonnorma lineāri  pieaug no nulles līdz 2.5% apmērā no riska svērto aktīvu apjoma. Pastāvot -38% novirzei, PKR etalonnorma ir 0%.

Izmantojot "šauro" kredītu definīciju, kredīta atlikuma un IKP attiecība 2016. gada beigās bija 45%, bet tās papildus novirze bija -27%[[3]](#footnote-3) , kā rezultātā arī uz papildus kredīta un IKP novirzi balstītā PKR etalonnorma bija 0%. Par PKR orientieri tiek izvēlēta tā PKR etalonnorma, kas vislabāk atspoguļo nacionālās ekonomikas īpatnības. Latvijas gadījumā PKR etalonnorma, kas aprēķināta balstoties uz "šauro" kredīta definīciju sniedz pamatotākus rezultātus nekā izmantojot "plašo" kredītu definīciju. "Šaurās" definīcijas kredītu laikrindas dati ir stabilāki (tie netiek retrospektīvi koriģēti) un ir operatīvāk pieejami. Līdz ar to, Latvijas gadījumā, par PKR orientieri tiek pieņemta PKR etalonnorma, kas aprēķināta no papildus kreditēšanas un IKP novirzes.

Jāatzīmē, ka citu valstu pieredze liecina, ka ne vienmēr kā uz labu signālu var paļauties uz kreditēšanas un IKP attiecības novirzi no ilgtermiņa tendences. Lai novērtētu ciklisko sistēmisko risku pieaugumu un noteiktu PKR normu, jāņem vērā arī citi kvantitatīvie indikatori un ekspertu vērtējums, uzsvaru liekot uz kvalitatīvo vērtējumu. Nepieciešamības gadījumā FKTK var noteikt arī PKR normu, kas ir augstāka par 2.5% no riska svērto aktīvu apjoma.

Kopš 2015. gada gan mājokļa cenas, gan darījumu skaits nekustamā īpašuma nozarē turpina stabili pieaugt, pieauguma tempam paātrinoties 2016.gada otrajā pusgadā. Nekustamā īpašuma tirgus atdzīvošanās ir visnotaļ pozitīva tendence, taču ņemot vērā salīdzinoši augstākus mājokļu cenu pieauguma tempus pēdējos ceturkšņos, šis tirgus segments ir cieši jāvēro.

Mājokļu cenu dinamiku ietekmē mājsaimniecību finansiālās situācijas uzlabojums, samazinoties to parāda slogam un pieaugot darba samaksai, kā arī kredītu pieejamības uzlabojums saistībā ar mājokļu galvojumu valsts atbalsta programmu ģimenēm ar bērniem. Šīs programmas ietvaros izsniegto hipotekāro aizdevumu apjoms veido aptuveni trešdaļu no visiem mājokļa iegādei no jauna izsniegtajiem kredītiem. Vienlaicīgi, nefinanšu sabiedrību un mājsaimniecību parāda apkalpošanas izdevumi kopš 2015. gada beigām ir nostabilizējušies vēsturiski zemākajā līmenī – 1.5% no IKP.

2016. gadā Latvijas ekonomiskais pieaugums 1.3% apmērā (salīdzināmās cenās pēc sezonāli un kalendāri izlīdzinātiem datiem) bija gausākais kopš 2010. gada. Iekšzemes tautsaimniecības attīstības palēnināšanos ietekmēja vairāki ārējās vides nelabvēlīgi faktori, vāja ekonomiskā izaugsme Latvijas galvenajās tirdzniecības partnervalstīs, investīciju apjoma kritums, īpaši būvniecības nozarē un pārrāvums ES fondu apguvē. Savukārt 2017. gadā ekonomika varētu augt par 3.0%, ko noteiks ārējās ekonomiskās vides uzlabojuma ietekme, ES fondu finansēto investīciju projektu aktivitātes kāpums, eksporta un investīciju, kā arī privātā patēriņa pieaugums. Nozīmīgākie riski tautsaimniecības turpmākai izaugsmei saistīti ar nenoteiktību ārējā vidē un politisko situāciju pasaulē[[4]](#footnote-4).

Kapitāla pietiekamības rādītāji joprojām ievērojami pārsniedz gan minimālās, gan kopējās kapitāla prasības, kā arī ES kredītiestāžu vidējos kapitāla pietiekamības rādītājus. 2016. gada beigās kopējais un pirmā līmeņa pamata (CET1) kapitāla pietiekamības rādītājs banku sektorā sasniedza attiecīgi 21.2% un 18.0%.

Banku sektors kopumā 2016. gadā darbojās ar peļņu ~454 milj. eiro apmērā, t.i. par 9.1% vairāk nekā iepriekšējā gadā. Taču jāatzīmē, ka banku sektora peļņu pozitīvi ietekmēja vienreizējs notikums – pēc VISA Inc. prasībām veiktā VISA EUROPE akciju pārdošana. 2016.gada beigās ROE bija 14.3%, bet izslēdzot VISA darījuma ietekmi, banku sektora ROE bija zemāks, t.i. 10.4%.

**Augstākminētie apsvērumi liecina, ka ciklisko sistēmisko risku ietekme uz Latvijas banku sektoru ir minimāla, tādēļ FKTK nosaka PKR normu 0% apmērā. Ņemot vērā pašreizējās tautsaimniecības un kreditēšanas attīstības tendences, un pie nosacījuma, ka netiks novērots būtisks ciklisko sistēmisko risku pieaugums, nākamo divu gadu laikā nepieciešamība paaugstināt PKR normu netiek prognozēta.**

1. FKTK ikgadējā banku aptauja par finanšu rādītājiem, riskiem un stratēģijas prognozēm 2017. gadam. [↑](#footnote-ref-1)
2. Kredīta laikrinda no 1995. gada 4. ceturkšņa līdz 2016. gada 3. ceturksnim [↑](#footnote-ref-2)
3. Kredīta laikrinda no 1999. gada 1. ceturkšņa līdz 2016. gada 4. ceturksnim [↑](#footnote-ref-3)
4. Latvijas Bankas 2016. gada decembra Makroekonomisko norišu pārskats [↑](#footnote-ref-4)